Quinton lei groep met 5 groentjies | Netwerk24
Deur Johann de Jager 21 Januarie 2020 16:37
Die reeks waarin albei spanne 'n paar Wêreldbeker-spelers ruskans gee, word op 2, 7 en 9 Februarie onderskeidelik in Kaapstad, Durban en Johannesburg beslis.
Die 27-jarige De Kock vervang Faf du Plessis as kaptein. De Kock was laas kaptein in die T20-reeks teen Indië in September, waar hy ook met die kolf gelei het om die reeks gelykop te laat eindig.
Janneman Malan het al T20-krieket vir Suid-Afrika gespeel, maar kry nou ook sy kans om sy eendagbuiging te maak. Sy ouer broer Pieter het vroeër vandeesmaand sy toetsbuiging vir die Proteas gemaak. Foto: Gallo Images
Janneman Malan, Kyle Verreynne, Lutho Sipamla, Sisanda Magala en Bjorn Fortuin is die vyf nuwelinge in die eendag-groep.
Malan, Fortuin en Sipamla het wel al T20-krieket vir Suid-Afrika gespeel.
Krieket Suid-Afrika se verklaring meld pertinent dat die vier spelers wat na Pretoria gestuur is om hul kondisionering op te knap, vooraf fiksheidstoetse sal moet slaag as hulle oorweeg wil word vir die finale elftal.
Dié spelers is Lungi Ngidi, Tabraiz Shamsi, Jon-Jon Smuts en Magala.
Smuts is voorheen uit die nasionale T20-span gepos vir die toer na Indië omdat hy nie die bliep-toets, waarmee die spelers se fiksheid gemeet word, geslaag het nie.
'n Paar van Engeland se Wêreldbeker-sterre, soos Jofra Archer, Jos Buttler, Ben Stokes en Mark Wood, gaan tydens die eendagreeks 'n blaaskans kry.
Agt seëvierende WB-spelers is weer in die eendaggroep.
Matthew Parkinson, Saqib Mahmood en Tom Banton is nuwelinge, terwyl daar nog 'n plaasvervanger aangewys moet word vir Pat Brown, wat 'n rugbesering opgedoen het.
SA eendaggroep: Quinton de Kock (k), Reeza Hendricks, Temba Bavuma, Rassie van der Dussen, David Miller, Jon-Jon Smuts, Andile Phehlukwayo, Lutho Sipamla, Lungi Ngidi, Tabraiz Shamsi, Sisanda Magala, Bjorn Fortuin, Beuran Hendricks, Janneman Malan, Kyle Verreynne.